A logo of a person's legs

Description automatically generated

**SE APRINDE HARTA NOCTURNĂ A CULTURII CONTEMPORANE!**

**NAG 2025 – NOAPTEA ALBĂ A GALERIILOR SE DESFĂȘOARĂ ÎNTRE**

**3 ȘI 5 OCTOMBRIE, ÎN BUCUREȘTI ȘI ÎN ALTE 16 ORAȘE DIN ȚARĂ.**

Pentru trei nopți, între **3-5 octombrie**, se re-activează, pentru al 19-lea an consecutiv, harta nocturnă a descoperirilor creative în spațiile dedicate artei contemporane din **București și alte 16 orașe** din țară.

**NAG 2025** pune pe hartă **peste 200 de proiecte** în galerii, spații alternative, hub-uri creative și ateliere de creație dinBucurești, Alba Iulia, Arad, Brașov, Cluj-Napoca, Craiova, Galați, Hunedoara, Iași, Mediaș, Râmnicu Vâlcea, Reșița, Sfântu Gheorghe, Sibiu, Târgu Mureș, Timișoara și Valea Jiului (Petrila și Petroșani).

Programul oficial de vizitare al NAG este în intervalul 18:00 – 00:00 pe 3 și 4 octombrie, iar pe 5 octombrie între 16:00 - 22:00. Intrarea este liberă. Pentru programul specific fiecărei locații, informațiile sunt disponibile pe [www.noapteagaleriilor.ro](http://www.noapteagaleriilor.ro/), pe paginile de eveniment dedicate fiecărui oraș, precum și pe paginile de [Facebook](https://www.facebook.com/noapteagaleriilor) și [Instagram](https://www.instagram.com/noapteaalbaagaleriilor/) ale NAG.

**Expoziția Focus NAG București – *24 Hour Party People / 2000-2020* – la Rezidența9**

Ediția din acest an are în centrul său expoziția focus NAG București, *24 Hour Party People / 2000-2020*, deschisă publicului pe toată durata lunii octombrie la **Rezidența9** (Str. Ion Luca Caragiale nr. 32), un omagiu adus celor care, prin prezența și energia lor, au conturat scena culturii contemporane din București în ultimele două decenii. Astăzi sunt identificați în istoria recentă a orașului ca fiind *proto-hipsteri*, dar atunci erau, pur și simplu, *the coolest people in town.*

Mai mult, în jurul expoziției, toată luna octombrie se desface ca o buclă de 24 de ore trăite în slow motion și remixate în timp real: vernisaje care se termină la miezul nopții, petreceri comunitare cu schimb de haine și DJ set-uri, ateliere care rescriu orașul în publicații artizanale colective, discuții despre începuturile hipsterculturii, prietenii fragile și scene întinse pe trotuar.

*“Proiectul nu invită la răsfoirea nostalgică a unui album de amintiri, ci este un exercițiu vizual care să ne reamintească tuturor că vremurile bune trec, dar și cele rele. Este o formă alternativă de re-enactment a unor momente trăite, când ziua și noaptea erau un loop etern de evenimente, când nu eram singuri niciodată”,* spune **Suzana Dan, fondatoare NAG**.

*“24 Hour Party People a fost pentru mine un proces intens și intim pentru că am primit acces direct la hardurile și viețile unor oameni alături de care am dansat, trăit, explorat Bucureștiul și trezit în multe dimineți - o parte importantă a primei mele tinereți. O să fie o expoziție ca un film documentar, montat din footage luat de la personajele principale, care urmărește corpul comun pe care-l locuiam atunci împreună”,* spune **Mircea Topoleanu, co-curator și fotograf** atunci și acum.

**Despre NAG**

Noaptea Albă a Galeriilor a început la București acum 19 ani și rămâne cel mai longeviv eveniment dedicat comunității creative din România. Din 2016, odată cu a zecea ediție, NAG s-a extins la nivel național și este astăzi organizat printr-o rețea solidă de organizatori locali în mai multe orașe din țară.

Organizat de [**Asociația Ephemair**](https://www.facebook.com/Asociatia.Ephemair/), NAG creează punți între comunitatea artistică și publicul larg, aducând în prim-plan atât arta vizibilă, cât și zonele underground care definesc dinamica scenei contemporane.

Partenerul principal al NAG Național 2025 este [**BRD – Groupe Société Générale**](https://www.brd.ro/), ca parte a angajamentului său pentru cultura și educația din România. Prin acest demers, BRD continuă să investească în inițiative care deschid spații de dialog și cunoaștere în comunitățile locale.

La București, NAG continuă parteneriatul strategic cu [**Fundația9 I BRD**](https://www.fundatia9.ro/), care, prin programele sale Scena9, Școala9 și Rezidența9, contribuie la consolidarea unei societăți curajoase și responsabile, cu acces real la cultură și cunoaștere.

Mulțumiri speciale merg către **°iso Film Lab** pentru suportul logistic acordat proiectului Focus NAG București – *24 Hour Party People / 2000-2020* și către toți partenerii și colaboratorii implicați în această ediție.

Parteneri media: Cocor Media Channel, Radio Guerilla

 📅 3 – 5 octombrie 2025 🌐 [www.noapteagaleriilor.ro](http://www.noapteagaleriilor.ro/)

**Contact:**  
Ruxandra Mocanu |  [rux@shishi.ro](mailto:rux@shishi.ro) | +40 722 423 471